**मेजर साब** 1998 में बनी हिन्दी भाषा की एक्शन फिल्म है। इसमें अमिताभ बच्चन, अजय देवगन, सोनाली बेंद्रे और आशीष विद्यार्थी मुख्य भूमिकाओं में हैं। अमिताभ बच्चन इस फिल्म के निर्माता भी है। ये फिल्म सफल रही थी। इसके गीत भी लोकप्रिय रहे थे।

संक्षेप
-------

मेजर जसबीर सिंह राणा (अमिताभ बच्चन) राष्ट्रीय रक्षा अकादमी में कैडेटों को प्रशिक्षित करते हैं ताकि वो अधिकारी बन जाए। वीरेन्द्र प्रताप सिंह (अजय देवगन) अमीर और लापरवाह जीवनशैली जीने वाला है। जब उसके पिता गुजर जाते हैं, तो वह पूरी संपत्ति और धन का उत्तराधिकारी होने की उम्मीद करता है। लेकिन इच्छापत्र में एक शर्त के कारण ऐसा करने में वो असमर्थ होता है। इस शर्त के अनुसार उसे पारिवारिक परंपराओं के अनुसार सैन्य अकादमी में शामिल होना होगा। ऐसा करने में विफलता उसके विरासत के दावे को निरस्त कर देगी। इसके बाद वीरेन्द्र सेना के सभी नियमों को तोड़ने के मकसद के साथ राष्ट्रीय अकादमी में शामिल होने का फैसला करता है ताकि उसे थोड़े समय के भीतर ही निष्कासित कर दिया जाए। उसके प्रशिक्षण अधिकारी मेजर जसबीर सिंह राणा हैं। वह वीरेन्द्र को किसी भी परिस्थिति में नहीं निकालने का प्रण लेते हैं। भले ही वीरेन्द्र दो बार भाग गया लेकिन उन्होंने उसे नहीं निकाला। वह जानता नहीं है कि मेजर साब सख्त अनुशासनात्मक है जो उसे सीधा करने और उसे एक सैनिक बनाने के लिए दृढ़ हैं। 

इस प्रकार दोनों के बीच युद्ध शुरू होता है। वीरेन्द्र की योजनाएं तब बदलती हैं जब इस बीच वो एक खूबसूरत लड़की निशा (सोनाली बेंद्रे) से प्यार करने लगता है। वो अपने गैंगस्टर भाई शंकर (आशीष विद्यार्थी) के साथ बहुत अमीर तरीके से रहती है। वीरेन्द्र प्रशिक्षण जारी रखने का फैसला करता है ताकि वह निशा के नजदीक हो सकें। इस बीच वीरेन्द्र पर सेना से हथियार चुरा लेने का आरोप लगता है और वह अपना नाम साफ़ करने की कोशिश करता है। इस बीच शंकर निशा की शादी साथी गैंगस्टर परशुराम बिहारी के बेटे विकी से कराना चाहता है। जब निशा ने विकी के साथ अपनी सगाई के दौरान खुले तौर पर वीरेन्द्र के लिए अपना प्यार घोषित किया, तो शंकर उसे माफ कर देता है। वह वीरेन्द्र को उसके भविष्य के दामाद के रूप में गले लगाता है। निशा और वीरेन्द्र को ये नहीं पता है कि शंकर की एक भयानक योजना है जो वीरेन्द्र को गंभीर रूप से घायल करेगी और विकलांग बना देगी। तब मेजर साब वीरेन्द्र को अपना प्यार पाने में मदद करते हैं और बिगड़ैल वीरेन्द्र को बेहतरीन और बहादुर सैनिक बनाते हैं।

मुख्य कलाकार
------------

* अमिताभ बच्चन - मेज़र जसबीर सिंह राणा
* अजय देवगन - वीरेन्द्र प्रताप सिंह
* सोनाली बेंद्रे - निशा
* नफ़ीसा अली - डॉक्टर प्रिया राणा
* आशीष विद्यार्थी - शंकर
* मोहन जोशी - परशुराम बिहारी
* नवीन निश्चल - ब्रिगेडियर सतीश खुराना
* शहबाज़ ख़ान - विकी बिहारी
* मुशताक ख़ान - हनुमान प्रसाद
* राखी मल्होत्रा - लक्ष्मी
* दिनेश हिंगू - वकील
* विकास आनन्द - सरकारी वादी वकील

संगीत
-----

| क्र॰ | शीर्षक | गीतकार | संगीतकार | गायक | अवधि |
| --- | --- | --- | --- | --- | --- |
| 1. | "अकेली ना बाजार जाया करो" | आनन्द राज आनन्द | आनन्द राज आनन्द | उदित नारायण | 5:47 |
| 2. | "प्यार किया तो निभाना" (उल्लसित संस्करण) | आनन्द राज आनन्द | आनन्द राज आनन्द | अनुराधा पौडवाल, उदित नारायण | 5:06 |
| 3. | "सोणा सोणा दिल मेरा सोणा" | देव कोहली | आदेश श्रीवास्तव | जसपिंदर नरूला, सोनू निगम, सुदेश भोंसले | 6:48 |
| 4. | "करना है करना है प्यार" | देव कोहली | आनन्द राज आनन्द | अलका याज्ञिक, आनन्द राज आनन्द | 4:48 |
| 5. | "तेरे प्यार में मैं मदहोश" | देव कोहली | आनन्द राज आनन्द | कुमार सानु | 4:37 |
| 6. | "दीवाना बन" | आनन्द राज आनन्द | आनन्द राज आनन्द | सुदेश भोंसले | 3:16 |
| 7. | "प्यार किया तो निभाना" (दुखी संस्करण) | आनन्द राज आनन्द | आनन्द राज आनन्द | अनुराधा पौडवाल, उदित नारायण | 3:01 |
| 8. | "नाम क्या है" | देव कोहली | आनंद-मिलिंद | अलका याज्ञिक, उदित नारायण | 5:36 |
| 9. | "लगा नज्जरिया का धक्का" | देव कोहली | आनन्द राज आनन्द | साधना सरगम, विनोद राठोड़ | 5:15 |

सन्दर्भ
-------

1. ↑  "कैंसर से जूझ रहीं सोनाली बेंद्रे, न्यू यॉर्क में चल रहा इलाज-Navbharat Times". *नवभारत टाइम्स*. 4 जुलाई 2018. मूल से 1 अक्तूबर 2018 को पुरालेखित. अभिगमन तिथि 1 अक्टूबर 2018.

बाहरी कड़ियाँ
-------------

* *मेजर साब*  इंटरनेट मूवी डेटाबेस पर